ማህበሩ ለ1 ሺ 500 የጎዳና ተዳዳሪዎች የምግብ ድጋፍ ማድረግ ጀመረ
አዲስ አበባ፡- የቀይ መስቀል ማህበር በአዲስ አበባ ከተማ ውስጥ ለሚገኙና በኮሮና ቫይረስ ወረርሽኝ ምክንያት ለችግር ለተጋለጡ 1 ሺ 500 ወገኖች የምግብ ድጋፍ ማድረግ ጀመረ። 
በቀይ መስቀል ማህበር የአዲስ አበባ ቅርንጫፍ ኃላፊ አቶ አበባው በቀለ በተለይም ለአዲስ ዘመን ጋዜጣ እንደገለጹት፤ማህበሩ ከኮካ ኮላ ኩባንያ ባገኘው ድጋፍ ከትናንት ጀምሮ ወገኖች ለ45 ቀናት ያህል መመገብ ጀምሯል። የወረርሽኙ ሁኔታ እየታየ በአጋዥ አካላት ትብብር ሊቀጥል ይችላል። 
ማህበሩ ድጋፍ ያደረገው በችግር ምክንያት ጎዳና ላይ ለወጡ ወገኖች መሆኑን የገለፁት ኃላፊው፤ በኮሮና ቫይረስ ወረርሽኝ ምክንያት ከሥራቸው የተሰናበቱና የዕለት ሥራም መሥራት ያልቻሉ ወገኖች ጎዳና ላይ መውጣታቸውን አመልክተዋል። ከዚህ ቀደምም ቢሆን ጎዳና ላይ የነበሩት ወገኖች የዕለት ጉርስ ማግኘት የማይችሉ ሁኔታ እንደነበር አስታውሰው፤ የሆቴሎች ሥራ መቀዛቀዝ ደግሞ ያገኙት የነበረውን የምግብ ትርፍራፊም እንዳያገኙ ያደረጋቸው በመሆኑ ችግሩ መባባሱን አስረድተዋል። 
እንደ አቶ አበባው ገለጻ፤ አውቶብስ ተራ የጎዳና ተዳዳሪዎች የሚበዙበት ስለሆነ ምገባው የተጀመረው በአዲስ ከተማ ክፍለ ከተማ አዲስ ከተማ መሰናዶ ትምህርት ቤት ቅጥር ግቢ ውስጥ ነው። በተጨማሪም በልደታ እና በቂርቆስ ክፍለ ከተሞች ጎዳና ላይ የሚኖሩ ወገኖች ተለይተዋል። በተጨማሪም ሃሌሉያ፣ ተግባረዕድ፣ አለማያ፣ ፈለገ ዮርዳኖስ እና ሓየሎም የተባሉት ትምህርት ቤቶች በመመገቢያነት ያገለግላሉ። 
የጎዳና ተዳዳሪ ወገኖችን ለመለየት ከአዲስ አበባ ከተማ አስተዳደር ሰራተኛና ማህበራዊ ጉዳይ እና ከአዲስ አበባ የዕድር ምክር ቤቶች ጋር እንደተሰራ የገለጹት አቶ አበባው፤ የተመረጡት ክፍለ ከተሞች ብዙ የጎዳና ተዳዳሪ የነበረባቸው እንደሆኑ ተናግረዋል። ድጋፍ የሚያደርጉ አካላት ከተገኙ የወረርሽኙ ሁኔታ እየታየ የምገባ ድጋፉ ሊቀጥል እንደሚችል አቶ አበባው ተናግረዋል።
አዲስ ዘመን ሰኔ 20/2012
ዋለልኝ አየለ